TUKIRYHMÄN KOKOUS

Aika		tiistaina 12.12.2006 klo 13.30 – 16.30

Paikka		Kauppa- ja teollisuusministeriö, Ratakatu 3, auditorio

Osallistujat	EK; Jukka Ahtela
	ETLA; Petri Rouvinen
	KiVi; Antti Ihamäki
	KKK; Pentti Mäkinen
	KTM; Marja-Leena Rinkineva
	LVM; Laura Vilkkonen
	MTK; Risto Airikkala
	OM; Jyrki Jauhiainen
	PT; Ilpo Suoniemi
	STM; Leo Suomaa
SY; Harri Hietala
	TM; Tarja Kröger
	VATT; Aki Kangasharju
	VTV; Arto Seppovaara

    	SÄVY; Antti Neimala (pj.), Liisa Lundelin-Nuortio, Jonna Sjögrén (siht.)

1	Kokouksen avaaminen
Puheenjohtaja avasi kokouksen.
2	Uusyrittäjien kasvuhakuisuus -raportti
Petri Rouvinen ETLAsta esitteli raporttia Mistä yrittäjät tulevat? (Pajarinen & Rouvinen; Tekesin Teknologiakatsaus 198.) Raportti julkaistaan virallisesti 14.12.2006. Rouvinen on ollut myös yhtenä tekemässä Uusyrittäjien kasvuhakuisuus -raporttia (KTMn julkaisusarja nro 29/2006), johon hän alustuksessaan viittasi. 

Rouvisen mukaan tutkimukset osoittavat, että talouskasvun näkökulmasta yritysten ja yrittäjien lukumäärää painottava elinkeinopolitiikka ei ole optimaalista. Tämä johtuu muun ohessa siitä, että hyvin pieni osa yrityksistä vastaa erittäin suuresta osasta työllisyyden kasvua. Lainsäädännön merkitys yritysten kasvuhalukkuuteen tai toteutuneeseen kasvuun ei ole tutkimusten mukaan erityisen suuri. 

Käydyssä keskustelussa mm. todettiin Rouvisen esityksen kertovan osaltaan siitä, kuinka vaikeata on arvioida yksittäisten säädöshankkeiden yritys-, yrittäjyys- tai työllisyysvaikutuksia, kun näihin vaikuttavat yhtä aikaa niin monet tekijät. Keskustelussa todettiin kuitenkin, että tämänkaltaiset selvitykset ovat tervetullutta taustamateriaalia myös säädösvalmistelussa hyödynnettäviksi.

Kokouksessa jaettiin pöydälle esityksen kalvot ja julkaistavan raportin tiivistelmä.
3	Elinkeinoelämä säädöshankkeissa edunvalvojana ja informaationtuottajana
Jukka Ahtela Elinkeinoelämän Keskusliitosta alusti aiheesta. 
Edunvalvontaprosessi perustuu ketjuun tulla kuulluksi, tulla ymmärretyksi ja voida vaikuttaa. Säädösvalmistelijoiden ja elinkeinoelämän välille pitäisi rakentaa jatkuva yhteistyökumppanuus. Vaikka vastuu vaihtoehtojen ja vaikutusten arvioinnista onkin aloitteentekijälle eli valtiolla sääntelyhankkeiden alullepanijana, elinkeinoelämällä on kuitenkin ensikäden yrityskohtaista tietoa siitä, miten säännökset yritysten toimintaan vaikuttavat. Elinkeinoelämä toivoo pääsevänsä mukaan lainvalmisteluun hankkeiden alkuvaiheessa ja saada olla mukana valmistelun kaikissa vaiheissa.

Käydyssä keskustelussa todettiin elinkeinoelämän roolin kehittämisen liittyvän myös Paremman sääntelyn toimintaohjelman toteuttamiseen. SÄVY-hankkeen puolelta tuotiin esiin se myös aiemmin todettu seikka, että sidosryhmät voivat nykyisinkin ottaa kaikissa hankkeissa kantaa valmistelun vaihtoehtoihin ja vaikutuksiin sekä niiden arviointiin. Tällainen tapa voisi motivoida valmistelijoita kiinnittämään vaikutusten arviointiin ja dokumentointiin riittävää huomiota. 
4	Ajankohtaiskatsaus
Liisa Lundelin-Nuortio esitteli Better Regulation asioiden edistymistä Suomen puheenjohtajakaudella. Komissio on 14.11. julkaissut strategisen katsauksen paremman sääntelyn toimintaohjelmasta.. Kilpailukykyneuvostossa 4.-5.12. käsiteltiin parempaa sääntelyä myös Suomen laatiman edistymisraportin pohjalta.

VARVIO-työryhmän työ on edennyt syksyn aikana, mutta toistaiseksi ei ole olemassa tukiryhmälle jaettavaa versiota uudesta vaikutusarviointiohjeesta. Uusi vaikutusarviointiopas tulee kattamaan kaikki vaikutusalueet, ja sitä täydentämään valmistellaan vaikutusarvioinnin sähköistä tietopankkia säädösvalmistelijoiden käyttöön. Asiaan palataan seuraavassa tukiryhmän kokouksessa.

VAPA-työryhmän eli säädösten vaikutusarvioinnin asiantuntijapalvelut työryhmän väliraportti lähtee lausunnolle parin viikon päästä. Tässä vaiheessa työryhmässä on voitu lähinnä paikantaa sellaisia tehtäviä ja organisointivaihtoehtoja, jotka eivät ainakaan olisi tarkoituksenmukaisia. Lausuntokierrokselta odotetaan saatavan palautetta konkreettisten ehdotusten valmisteluun. Työryhmän määräaika päättyy 31.5.2007.

SÄVY-hankkeen piloteista käsiteltiin ne, joissa on tapahtunut edistystä. Ryhmäkannelainsäädäntö, tilintarkastuslain uudistaminen, YEL- ja MYEL-uudistukset, yrityssaneerauslain uudistaminen ja YT-lakimuutos ovat parhaillaan eduskunnan käsittelyssä. VM:n esitevastuuhankkeessa tehdään virkatyönä vaikutusarviointia. Sähköisen viestinnän tietosuojalain muuttaminen on LVM:ssä jatkovalmistelussa. Ympäristövastuudirektiivin implementointia valmistelevan toimikunnan määräaika on 31.12.2006. Palveludirektiivistä tehtiin lopullinen päätös 12.12.2006.

Käynnissä on kaksi SÄVY:n tilaamaa selvityshanketta. Toinen koskee ALV-lainsäädännöstä yrityksille aiheutuvan hallinnollisen taakan mittaamista ja toinen jo toteutettujen säädösuudistusten yritysvaikutusarviointien case-selvitystä (caseina osuuskuntalaki 2001, kilpailunrajoituslain yrityskauppavalvonnan rajojen muutos 2004 ja matkaviestinnän ns. kytkykaupan mahdollistaminen 2005). SÄVYn vuosiraportti julkaistaan helmikuun lopussa.
5	Muut asiat
Muita asioita ei ollut.
6	Seuraava kokous
Seuraava kokous pidetään keväällä 2007. Tarkempi aika ilmoitetaan lähempänä ajankohtaa. 
7	Kokouksen päättäminen
Puheenjohtaja päätti kokouksen.

LIITTEET	Rouvisen esitys kokouksessa
	Lundelin-Nuortion kalvot 

JAKELU	Tukiryhmän jäsenet ja varajäsenet

TIEDOKSI	kansliapäällikkö Erkki Virtanen